**În lumea cu pereţii căptuşiţi**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aud că vor veni din nord ninsori

Şi vor revendica, a iarnă, cerul

Şi că din nebunia de culori

Noi vom rămâne, dragă, cu misterul,

Cu liniştea că încă ne iubim,

Înfriguraţi de-atâta depărtare,

Care ne-nvață zilnic să murim

Ori să trăim într-o abandonare...

Cum altfel am putea să explicăm

De ce cuvintele-s precum cărbunii,

De ce ne amăgim că ne jucăm

Cu dragostea, cum poate, doar nebunii

În lumea cu pereţii căptuşiţi,

Mai pot striga cu mintea desfrunzită,

Recunoscând că sunt îndrăgostiţi,

Câte-un iubit sau câte o iubită...

Din volumul Ceremonia Iubirii -

Editura Rovimed Publishers Bacău - 2013